നഴ്സുമാരും പൊലീസുകാരും അഭിഭാഷകരുമുളള രാജാജി നഗറില് നിന്ന് ഇതാദ്യമായൊരു ഡോക്ടര് കോളനിയില് നിന്ന് അഭിമാന നേട്ടവുമായി സുരഭി തിരുവനന്തപുരം: തലസ്ഥാന നഗരിയിലെ രാജാജി നഗര് കോളനിക്കാര്ക്ക് ഇന്ന് സന്തോഷത്തിന്റെ ദിനമാണ്. സമൂഹത്തിലെ വിവിധ തൊഴില് മേഖലയിലുളളവര് ഇവിടെയുണ്ടെങ്കിലും ഒരു ഡോക്ടര് ഇതുവരെ രാജാജി നഗര് എന്ന തലസ്ഥാനത്തെ പഴയ ചെങ്കല്ചൂള കോളനിയില് നിന്നും ഉണ്ടായിട്ടില്ല. ആ വിഷമം ഇന്ന് മാറുകയാണ്. ഓട്ടോ ഡ്രൈവര് മുകേഷിന്റെ ഭാര്യയും തൃശൂര് മെഡിക്കല് കോളേജില് വിദ്യര്ത്ഥിനിയുമായ സുരഭി എന്ന 23കാരി ബിഡിഎസ് പാസായിരിക്കുകയാണ്. കോളനിയിലെ തന്നെ സുരേഷിന്റെയും മഞ്ജുവിന്റെയും മകളാണ് സുരഭി. വളരെയധികം പ്രയാസം നിറഞ്ഞ വഴികള് മറികടന്നാണ് സുരഭി ഇപ്പോള് ഡോക്ടറായിരിക്കുന്നത്. പ്രവേശനപരീക്ഷയില് ഏറെ പിന്നിലായിരുന്നു. എന്നാല് ഡോക്ടറാകണം എന്ന ആഗ്രഹം കൈവിടാതെ ബുദ്ധിമുട്ടുകള് സഹിച്ച് പഠിച്ച സുരഭിക്ക് ഒടുവില് കഷ്ടപ്പാടിന് മധുരമേറിയ പ്രതിഫലം ലഭിച്ചിരിക്കുകയാണ്. സ്കൂള് പഠന സമയത്ത് ചെങ്കല്ചൂളയില് നിന്നാണെന്ന് പറയാന് തന്നെ പ്രയാസമായിരുന്നു. എന്നാലിപ്പോള് ഇവിടെ നഴ്സുമാരും, എല്എല്ബി ബിരുദധാരികളും അദ്ധ്യാപകരും പൊലീസുമെല്ലാമുണ്ടെന്ന് സുരഭി പറയുന്നു. ഒപ്പം ഇപ്പോള് രാജാജി നഗറിന് അഭിമാനമായി ഡോക്ടര് സുരഭിയും.